Source: http://zlatyfond.sme.sk/dielo/1497/Botto_Jan-Francisci-Nakres-zivotopisny/1
Timestamp: 2017-03-25 01:56:28+00:00

Document:
Július Botto: Ján Francisci. Nákres životopisný (I) - elektronická knižnica
Diela > Ján Francisci. Nákres životopisný male písmo
E-mail (povinné): Július Botto:
Ján Francisci. Nákres životopisný
Dielo digitalizoval(i) Viera Studeničová, Silvia Harcsová, Ivana Guzyová, Daniel Winter, Karol Šefranko, Erik Bartoš, Slavomír Kancian, Katarína Tínesová, Mária Hulvejová, Zuzana Rybárová, Vladimír Böhmer. Zobraziť celú bibliografiu
I Naším medoústym Sládkovičom z príležitosti roku 1864 udavšieho sa vymenovania
„pacholiatka šumnej Rimavy“ za hlavného župana Liptovskej stolice oslavovaný, už teraz i v
Bohu oslávený Ján Francisci, narodený v Hnúšti 1. júna r. 1822 z otca Jána, z matky Márie
rod. Chrapan, bol v pamätnom roku 1848 i telesne, i duševne krásne vyvinutým slovenským
junákom, nadšene posvätivším sa službe slovenského idealismu. Šľachetné slasti tohoto rozkošného idealismu zakúsil v Prešporku pod krýdlami Ľudovíta
Štúra. Inkvisícia v Prešporku roku 1843 pre námestníctvo Štúrovo inscenovaná vzala si
zvlášte Kalinčáka a Francisciho na mušku, ale umní, pracovití a mravne intaktní mladí ľudia
vyšli z nej bez osobného úrazu. Inkvisícia, ako je to všeobecne známo, skončila sa s odstránením Štúra z námestníctva
professorátu reči a literatúry československej a citlivejšia a ráznejšia čiastka
rozhorčenej slovenskej mládeže odsťahovala sa z macošského Prešporka do vľúdnejšej Levoče. Na levočskej škole boli professormi Michal Hlaváček a Pavel Tomášik, mužovia slovenskej
mládeži priaznive oddaní, ale pod terrorom Zayových otvorených listov už ani títo nedýchali
voľne a súkromné prednášanie voľného slovenského slova o reči a literatúre česko-slovenskej
dostalo sa za podiel Jánovi Franciscimu, ktorý prišiel do Levoče, a ako už absolvovaný
teolog živil sa tu pädagogiami. „Sokol“ Francisci, literárnym menom Janko Rimavský, „lietal voľným letom“ odtiaľto do
Liptovského Sv. Mikuláša k Hodžovi, do Hlbokého k Hurbanovi, pomáhal zakladať slovenský
literárny spolok Tatrín, plavil sa s Tatrínom, „s celým Slovenskom,“ plťou dolu Váhom do
Čachtíc a kamkoľvek prišiel, kriesil, budil slovenský život, písaval do Štúrových Národních
Novín, do Orla Tatránskeho, sbieral a vydával slovenské prostonárodné povesti, porekadlá,
hádanky a hry, a keď sa mu rámec vyvoleného povolania ev. farára zdal menovite pre národné
účinkovanie priúzkym, odišiel do Prešova študovať práva a po zavŕšení štúdia právnického
nastúpil v lete roku 1847 administratívno-právnickú prax v svojom rodisku v Hnúšti u
gemerského podžupana Gustáva Fáyho, veľkostatkára hnúštanského. V tom čase Štefan Marko Daxner bol už v blízkom Tisovci osadeným mladým advokátom. Mladí
národovci, iskrenní priatelia, v dejinách národa slovenského opravdové horácovské „lucida
sidera,“ ako Castor a Pollux, boli si blízki bytom, srdcami, smýšľaním, snahami, túžbami,
minulosťou, prítomnosťou, menovite rezkou príčinlivosťou, vôbec všetkým, čo šľachetné
srdcia ideálnych mladíkov spája. Ako odchovanci školy Štúrovej, vyniesli z nej veľký
poklad, z ktorého v živote ani hrivny neztratili, poklad pevných zásad a stáleho
pracovania. V Tisovci bola pôda pre národné účinkovanie, hlavne pričinením Daxnerovým,
pripravenejšia. Tam bol od roku 1820 ev. farárom superintendent Pavel Jozeffy, muž čestný,
priamy, šľachetný, za duševný a hmotný pokrok slovenského národa úprimne zaujatý. Ešte
priaznivejšou okolnosťou bolo to, že už otec Daxnerov vymanil svojich poddaných zpod
urbariálnych záväzkov, následkom čoho v miere nie malej stupňovala sa stará prítulnosť
slovenského ľudu tisovského k zemianskemu domu Daxnerovskému. Konečne v Tisovci bolo mnoho
meštianskeho samostatného živlu, ktorý nepodliehal záväzkom urbariálnym, a tento dokázal sa
pri propagovaní snáh slovenských faktorom príčinlivým. V Hnúšti, v rodisku Francisciho, nebolo tak. Tam bol zemským pánom Gustáv Fáy a
sedliacka urbariálna obec tohoto panskej juridikcii podrobená, a ačpráve už i tam silne
zaváňalo zrušením urbariálneho poddanstva, kým sa to nestalo, nebola národná akcia možná. Daxner, ako to v svojom životopise sám vyzdvihuje, bol už roku 1847 politicky činným, bo
počas zasedania krajinského snemu vystavil na mestskom dome v Tisovci programm, určený k
tomu, aby slúžil za základ petície, ktorú slovenský ľud mal snemu podať. V programme
žiadalo sa vyzdvihnutie urbariálnych záväzkov a oslobodenie ľudu od juridikcie panskej;
usporiadanie stoličného shromaždenia na základe zastúpenia ľudu, tak, aby každá obec, ako
mravná jednotka v štátnom živote, v stoličnom shromaždení skrze istý počet predstaviteľov
bola zastúpená, konečne, aby za reč úradnú v stolici bola reč ľudu povýšená. Na tomto
programme bolo už mnoho podpisov, ale roku 1848 v dňoch marcových vynesené boly zákony a
tak tisovský programm stal sa, až na bod o reči ľudu, bezpredmetným. Pri publikácii 11. apríla 1848 sankcionovaných zákonov dňa 1. mája Daxner vystúpil v
Rimavskej Sobote na námestí v shromaždení ľudu s rečou slovenskou, vysloviac radosť
slovenského ľudu nad tým, že vyzdvihnutím urbariálnych záväzkov a zemansko-panskej
juridikcie sú síce ťažké okovy feudalismu odstránené, ale že je uvedením maďarskej reči za
reč poradnú v stoličných shromaždeniach slovenský ľud vytvorený z účasti na týchto
poradách. Týmto spôsobom urobilo zákonodarstvo ľud slovenský i hluchým i nemým z ohľadu
najkrajšieho politického práva, to jest z ohľadu účasti v stoličnej samospráve. Takýchto smelých slov v tom čase nik neočakával od mladého advokáta, pochádzajúceho čo
viac z výsadnej triedy. A že po marcových dňoch účinkovaly ako mlunné iskry, rozumie sa
samo sebou. V samoživotopise Stefana Daxnera[1] niet stopy o tom, či na tomto markantnom prejave indignácie slovenského
šľachtica nad krivdou ľudu slovenskému uhorským zákonodarstvom zadanou, mal i Francisci
účasť. Na tomto mravne oprávnenom proteste aj Francisci zúčastnil sa a tam dohovoril sa s
Daxnerom, že svolajú do L. Sv. Mikuláša na deň 10. mája Slov. národ. shromaždenie cieľom
manifestovania žiadosti Slov. národa. Stopy ushovoreného, jednomyseľného politického vystúpenia týchto dvoch mladých
národovcov nachodíme v 274. čísle Štúrových Národních Novín. O zrušení poddanstva Štúr
písal totižto: „S týmto veru môžeme byť na teraz spokojní a môžeme zavolať slobode z celej duše na
slávu. Keby sme i z ohľadu národného to, čo nám je nevyhnutne potrebné boli dostali, to by
sme už mohli byť slobodní a spokojní. A boli by sme i to dostali, keby sme k tomu
pripravení boli bývali a keby sme mali už jedno centrálne mesto. Ale nás čas našiel
nepripravených; tá naša zaťatá nevoľa nám teda náramne zaškodila. Keby sme len ten rekurs
boli mali už napohotove, ktorý sme viac ráz v novinách našich narádzali a na ktorom sme sa
v Tatríne usniesli, ale, poľutuj sa bože, rekurs tak dávno ustanovený a už aj od Daxnera a
Rimavského výborne vypracovaný, sa nedohotovil a k nám na čas neprišiel.“ K vypracovaniu petície o národné práva pohla Daxnera a Francisciho potreba národa
slovenského a bedlivé pozorovanie toho, že všetky uhorské nemaďarské národy hlásia sa i o
svoje národné práva. Hneď po potvrdeni prvého zodpovedného uhorského ministerstva povstala v Uhorsku medzi
nemaďarskými národami snaha vydobyť si národnú samosprávu. Horvati sriadili si v Záhrebe
národný výbor, ktorý vyslal 25. apríla do Viedne vyslanstvo, aby Horvatsko, Slavonia,
Horvatské Prímorie a Dalmácia boly v jedon politický celok spojené a od Uhorska cele
oddelené. Viedeňské ministerstvo bojac sa Maďarov, otáľalo s privolením, ale Jelačiča
pritom všetkom vymenovalo za bána a veliteľa Vojenskej Hranice, ktorý hneď porobil poriadky
k obrane práv Horvatska a vypovedal poslušnosť uhorskému snemu. I Srbi v Bánate a v Báčke začali hájiť práva svoje, ktoré i z Viedne, i skrze Maďarov
napádané a rušené boly. Srbi podali najprv 8. apríla na prešporskom sneme prosbu; keď ich
však tento, a na ňom menovite Kossuth, hrdo odbavil, položili sa sami do práv svojich a už
v máji vykonali u karlovického metropolitu Rajačiča, že svolal národnú skupštinu na 13.
mája do Karlovíc. Skupština vymenovala za patriarchu Rajčiča, za srbského vojvodu
Šupljikca, vysloviac sa za pripojenie k trojjedinému kráľovstvu. Súčasne boly i poriadky k
brannému odporu proti Maďarom porobené. Na prešporskom sneme bolo ešte v marci uzavretie vynesené, aby Sedmohradsko pripojilo sa
k Uhorsku. Sedmohradský snem, svolaný v apríli, na ktorom však len Maďari, Sikuli a Sasi
zasedali, vyslovil sa väčšinou za pripojenie. Tomu však odporovali nielen Sasi, ale zvlášte
Rumuni, ktorí, ačpráve sú v Sedmohradsku vo väčšine, neboli na sneme zastúpení. Medzi
Rumunmi a Srbmi povstala tedy vzájomnosť. S druhej strany spolčili sa Srbi s Jelačičom,
ktorý velel vojenskej moci horvatskej a vo Vojenskej Hranici. Mali tedy už len Slováci ostať nemými? Že i národ slovenský ozval sa na národnom kongresse v Liptovskom Sv. Mikuláši 10. mája a
na ňom národné práva petíciou, riadnou zákonitou cestou vymáhať uzavrel, je z čiastky
zásluhou Daxnera a Francisciho. Petícii mikulášskej slúžil za podklad Daxnerom a Franciscim „výborne vypracovaný“
elaborát. Jej prvý, druhý a tretí bod sú dielom Daxnerovým, bo nemožno v nich nevideť osnovu
memoranduma sväto-martinského a ducha Daxnerovho. V petícii „povoláva, po deväťstoročnom
trápnom sne precítnutý národ slovenský pod zástavu tohto veku rovnosti, slobody a bratstva
všetky uhorské národy, ku rovnosti a bratstvu, osvedčujúc sa so svojej strany, že nechce
žiadnu národnosť v Uhorsku ukrivdiť, uraziť, zmenšiť a tým menej vykoreniť, ale i žiada od
uhorských národov, aby uctením slovenskej národnosti priateľstva a lásky národa slovenského
staly sa hodnými.“ „Žiada, aby sriadil sa na základe rovnosti národov uhorských jeden všeobecný snem
bratských národov pod korunou uhorskou žijúcich, na ktorom bude každý národ ako národ
zastúpený.“ „Žiada osobitné národné snemy, na ktorých povedú sa rady národné, a to síce jak
národného, tak všeobecného krajinského dobra sa týkajúce, ktorým cieľom vyznačia sa medze
národopisné, aby každý národ ku svojmu národopisnému stredu mocne priťahovať sa mohol a
smel a nebola prinútená menšina Maďarov väčšine slovenskej a menšina slovenská väčšine
Maďarov slúžiť a poddávať sa.“ Na národnom shromaždení sv.-mikulášskom boli oba mladí národovci osobne prítomní.
Francisci bol referentom a prednášateľom petície, ktorú shromaždenie uzavrelo podať „Jeho
cis. kr. Jasnosti, pred krajinskí uhorskí sňem, pred jeho Visosť uhorskjeho palatína
královskjeho námestníka, pred ministerstvo uhorskuo.“ Posledné odpovedalo na lojálnu petíciu, ešte ani nepodanú, štatáriumom. Po shromaždení mikulášskom dopálili skrze Kossutha vyslaní kráľovskí komisári do Liptova
a Nitry zlapať náčelníkov slovenského nevinného pohybu, Hodžu, Hurbana a Štúra. Títo
zachránili sa útekom na Moravu, odtiaľ do Prahy; niektorí liptovskí národovci utiekli
Tatrami do Poľska, iní k Daxnerovi do Tisovca. Maďari teraz už otvoreno vystúpili a
hlásali, že zvešajú všetko, čo hlásiť sa bude k žiadostiam tak lojálne, mierne a oprávnene
vysloveným. Zatým, dňa 5. júna, sišiel sa v Pešti už na základe nového volebného poriadku
svolaný uhorský krajinský snem. Ale ako boli do neho zastupitelia ľudu volení, to
illustruje najkrikľavejšie prípad malohontský. Voličov popisujúce povereníctvo fungovalo
len vo volebnom meste, v Rimavskej Sobote, ležiacom na kraji volebného okresu, a kto bol v
smysle zákona oprávneným voličom, musel ísť ta osobne dať sa zapísať. Kto nešiel, bol z
popisu vynechaný. Tisovskí voličia sriadili sa v gardu, šli na popis hromadne; za ich
príkladom šli voličia zo všetkých obcí okresu s nimi a komisia musela ich vniesť do soznamu
voličov. Len takýmto spôsobom mohol byť v malohontskom okrese za vyslanca Ed. Kubínyi
vyvolený, keď sa najprv Daxnerovi a tisovským voličom čestným slovom zaviazal, že ako
vyslanec na sneme bude národnú rovnoprávnosť zastávať. Pre nemoc kráľa Ferdinanda otvoril snem palatín arciknieža Štefan rečou, v ktorej
lichotiace epiteta „hű magyar nemzetünk“, „kedves magyar nemzetünk“, „hű magyar népünk“ len
tak sa hemžily. Toto affektované favorisovanie Maďarov bolo k vymoženiu odhlasovania
peňažitých prostriedkov a vojakov cieľom potlačenia talianskej revolúcie tak ostentatívne
prejavované. A palatín, aby predmet stal sa populárnejším a aby snem žiadané prostriedky
ochotnejšie odhlasoval, sľúbil i národnostné pohyby na juhu touto silou potlačiť. Odsek
trónnej reči, vzťahujúci sa na pohyb južných Slovanov, i palatínom officiálne za „vzburu“
kvalifikovaný, znel nasledovne: „Mimoriadne okolnosti krajiny urobily potrebným, aby,
nečakajúc prichystania a zavŕšenia všetkých návrhov a poriadkov, ktoré Jeho Jasnosti
zodpovedné ministerstvo na základe ustanovenia a poverenia minulého krajinského snemu
pripraviť a zavŕšiť malo, tento snem bol bez odkladu svolaný. V Horvatsku je zjavný útok; v
Uhorsku, na dolnom Dunaji vzbúrivšivšie sa ozbrojené čaty narušily pokoj krajiny a ako
najvrelšou žiadosťou Jeho Jasnosti je vyhnúť občianskej vojne, tak s druhej strany je jeho
Jasnosť presvedčená, že shromaždení zastupitelia národa budú považovať za prvý a
najvážnejší predmet svojej pečlivosti postarať sa o všetky prostriedky, ktoré sú k uvedeniu
narušeného pokoja, k záchrane integrity maďarskej svätej koruny a na ochranu nenarušiteľnej
svätosti zákonov potrebné. Obrana vlasti a záležitosti finančné sú tedy tými hlavnými
predmetmi na ktoré pozornosť a starostlivosť zastupiteľov národa v týchto mimoriadnych
okolnostiach menom Jeho Jasnosti zvlášte vyvolávam. Jeho Jasnosti zodpovední ministri
predložia návrhy, vzťahujúce sa na tieto predmety. Jeho Jasnosť pevne úfa, že zastupitelia
národa porobia rýchle a cieľuprimerané poriadky ohľadom všetkého toho, čo bezpečnosť a
blaho vlasti predovšetkým požadujú. Jeho Jasnosť vyrozumela s citom bolesti a s najhlbšou
ťažobou, že ačpráve nosí na svojom otcovskom srdci blaho všetkých občanov krajiny a i vtedy
šiel za svojím láskavým vnuknutím, keď na minulom sneme následkom prosby svojho verného
maďarského národa s najvyšším odobrením sankcionoval zákony, ktoré dľa požiadavôk času k
rozkvetu blahobytu tejto vlasti potrebné boly; pritom všetkom našli sa menovite v čiastkach
pripojených na dolnom Dunaji zlomyseľní buričia, ktorí obyvateľov vlasti rozličných jazykov
a náboženstva falošnými zprávami a nastrašením jedného proti druhému podnecovali a tým
výmyslom, ako by pripomenuté zákony neboly slobodným výplyvom kráľovskej vôle Jeho
Jasnosti, ich v tom smere búrili, aby sa ustanoveniam zákonov a zákonitej moci skutkami
zopreli, ba niektorí búrili tak drzo, že zoprenie sa skutkami vyhlasovali za potrebné v
záujme Jeho Jasnosti, alebo jeho kráľovského domu. Na základe najmilostivejšieho,
zvláštneho nariadenia nášho jasného pána a kráľa, v jeho jasnom mene a v jeho osobe, cieľom
uspokojenia obyvateľov všetkých rečí a náboženství vyslovujeme tedy, že Jeho Jasnosť je
pevne a nezmeniteľne odhodlaná ochrániť svojou kráľovskou mocou jednotu a celistvosť svojej
maďarskej kráľovskej koruny proti všetkým vonkajším útokom a vnútorným sporom, zákony skrze
neho sankcionované vždy nenarušene zachovávať a jako Jeho Jasnosť nikomu nedovolí naštrbiť
zákonom zabezpečenú slobodu občanov vlasti, tak s druhej strany jak on, tak i všetci
členovia jeho kráľovského domu prísne zatracujú drzosť tých, ktorí opovažujú sa nezákonitý
skutok, alebo neposlušnosť proti zákonitej vrchnosti vyhlasovať za zodpovedajúcu vôľu Jeho
Jasnosti, alebo práve za vykonanú v záujme jeho kráľovského domu.“ Ako vidno, táto trónna reč bola jasne odmietavou odpoveďou na slušné, mierne, oprávnené
požiadavky Nemaďarov a spolu i oprávnením stoličných oligarchov a tyrančekov k ich
stíhaniu, bo o tom vo Viedni nič nechceli vedieť a počuť, že na Slovensku sú pre
roduverných Slovákov šibenice už postavené. V tom čase bol už Kossuth pánom situácie. Jeho ministerskí kollegovia Batthyány, Deák,
Eötvös už zdali sa nemať moci postaviť hrádze náruživostiam výstredných maďarských,
Kossuthom vedených živlov, úlohu vodcovskú prepustili mu tedy so strachom a s tupou
resignáciou nad tušenými a predvídanými smutnými následkami jeho ctižiadostivého
postupovania. Povolenie vyzdvihnúť 200.000 rekrútov a 42 milliony zlatých na ich
vystrojenie a vydržiavanie žiadal Kossuth na sneme s teatrálnou frásovitosťou. Snem povolil
mu všetko s veľkým oduševnením. Na ňom bola proti Slovanom taká nenávisť, že 20. júla
vyslanci prijali 236 hlasmi proti 33 návrh, aby na potlačovanie zápasu, vedeného za slobodu
a jednotu Itálie bola dynastii poskytnutá podpora Uhorska, jestli viedeňská vláda hnutie
uhorských Slovanov udusiť pomôže. Ako vidno, Maďari vymáhali si slobodu, ale iným jej nedopriali. Dosť pozde síce, ale predsa len začali vo Viedni nahliadať, že Maďari potrebujú tieto
prostriedky nie len k potlačeniu im v ceste stojacích, dynastii lojálne verných Slovanov a
Rumunov, ale po potlačení týchto i k obhájeniu úplnej samostatnosti Maďarstva a k vykonaniu
úplného odtrhnutia od Rakúska. Kráľ odoprel tedy sankciu uzavretiu snemu o rekrútoch, ale
toto odoprenie nepriviedlo k revolúcii veslujúce stoličné maďarské a maďarónske kliky do
rozpakov, bo tieto nariadily a vykonávaly rekrutačky via facti pod titulom, že je vlasť v
nebezpečenstve. Tak sa stalo i v Gemeri, i všade na Slovensku. Shromaždenie ľudu v Tisovci pod vedením Štefana Daxnera uzavrelo naproti tomu, že
poneváč uzavretie snemu o vyzdvihnutí rekrútov nie je zákonom, kráľovskú sankciu majúcim, a
tak ani uzavretiu stoličného výboru poťahom na ustanovie rekrutačky nie je zákonitým,
shromaždenie protestuje proti nariadeniu rekrutačky a tento svoj protest zasiela stoličnému
výboru vo forme repräsentácie. Stoličný výbor v tom čase ešte nič nepodujal proti Tisovcu, ale považujúc tisovskú
repräsentáciu za jalové, nič neznamenujúce frásy, ustanovil, aby Gedeon, major národnej
horno-gemerskej gardy, rekrutačku najsamprv v Tisovci a to naskutku vykonal. Gedeon ustanovil sa v Tisovci i s assistenciou, ale narazil na vážny odpor. Rozjarené,
rozhorčené obecenstvo, dozvediac sa, že sám Tisovec má postaviť nespravedlive mu ustálených
218 rekrútov, zoprelo sa assentírke, ba tislo sa i do mestského domu s tým úmyslom, že
odtiaľ rekrutačnú komisiu vyhodí. V trme-vrme a v tlačenici bolo počuť i výkriky:
„Nepôjdeme proti našim bratom Srbom a Horvatom!“ Prekvapený takýmto tuhým odporom, Gedeon
odvolal assentírku na náradu Daxnerovu. Následkom tejto udalosti prepadla assentírka v celom Gemeri, a to i medzi Maďarmi, tak
že výbor stoličný len s veľkým namáhaním vystanovil jeden slabý batalion, pošlúc ho proti
Jelačičovi. V tom čase Francisci už nebol patvaristom u Fáyho. Na národné shromaždenie
sväto-mikulášske šiel síce s vedomím svojho chéfa, ale následkom rastúcich politických
protiv už s dobrým svedomím nemohol ďalej slúžiť tomu systému, ktorého účelom bolo zahlušiť
pravdu a zamedziť prirodzený vývin slobody. Vystúpiac z patvarie už 1. júna, nakoľko mu
búrlivé časy neprekážaly, zamestnával sa svojimi štúdiami, sbierkami povestí, cvičil svoju
hnúšťanskú gardu, ktorá si ho bola za svojho kapitána vyvolila, a robil vychádzky ku svojim
priateľom do Tisovca, Klenovca a na Kokavu. Stoličné kruhy pripisovaly nezdar tisovskej rekrutačky Daxnerovi, o ktorom pevne verily,
že k tomuto vážnemu a ráznemu kroku on prehovoril. Hneď zatým povstaly znepokojúce chýry,
že gemerské maďarské gardy prídu z naloženia stolice do Tisovca na exekúciu a že ho
vypália. Daxner, aby obyvateľov uspokojil, sriadil v Tisovci dennú a nočnú strážnu službu
bezpečnosti, ba riadne predstráže dal vystaviť až po dedinu Hačavu. Tisovská garda, ktorej kapitánom bol Daxner, ozbrojila sa zatým sama, nie síce s tým
úmyslom, aby sa isolovaná v bezúspešný, krvavý boj vrhla, ale aby svojim ozbrojením
imponovala fanatikom, ktorí stoličný výbor proti Tisovcu k násilným krokom donútiť chceli. Stoličný výbor, obávajúc sa srážky, ešte v tom čase neupotrebil exekúcie, nechajúc
Tisovec na čas pri pokoji. Časy boly ťažké, vážne. Priatelia: Daxner a Francisci schádzali sa v Tisovci častejšie,
pretriasajúc vývin politických udalostí na priateľských poradách v záhradách tisovských, v
užšom kruhu tisovských prebudených mešťanov. Bolo o čom hovoriť, bo v Uhorsku pripravovaly výstredné živly revolúciu nápraskom. Ten
ešte len pred krátkym časom oslavovaný „kedves magyar nemzetünk“, „hű magyar nemzetünk“,
„hű magyar népünk országgyűlése“ vypravil 6. septembra veľkú, 150 členov počítajúcu
deputáciu ku kráľovi do Viedne, ponosoval sa na ríšskom sneme na viedenskú vládu. Prístup
do ríšskej rady zamedzil jej český politik a vyslanec na ríšskej rade dr. Fr. L. Rieger a
tak len kráľovi predniesla tie svoje žiadosti, aby uhorské pluky, ktoré teraz proti
nepriateľovi stoja, do Uhorska prišly a tu rozkazom maďarského ministerstva podriadené
boly; aby vojsku v Uhorsku rozloženému vydaný bol rozkaz hájiť práva Maďarov proti Rumunom,
Horvatom a Srbom; aby vojenský despotismus v Horvatsku prestal; aby Rieka a slavonské
stolice boly k Uhorsku bezprostredne pripojené; aby zákony uhorského snemu boly potvrdené a
kráľ aby do Uhorska prišiel. Kráľ dal 9. septembra odpoveď vyhýbavú; následkom čoho deputácia, plaviac sa na parníku
dolu Dunajom, vystavila na ňom červenú zástavu, ozdobila si čiapky červenými perami, na
znak toho, že Maďari stroja svoje zámery i brannou mocou vykonať. Arciknieža Štefan složil
úrad palatína, Ferdinand vymenoval tedy grófa Lamberga za mimoriadneho komisára pre Uhorsko
a za najvyššieho veliteľa nielen riadneho vojska, ale i gárd a dobrovoľníkov, dajúc mu
úpravu, aby medzi oboma stranami sprostredkoval mier. Vojsko dostalo rozkaz podrobiť sa
jeho nariadeniam. Zatým, dňa 12. septembra, odstúpilo maďarské ministerstvo; k maďarskému národu bola
vydaná proklamácia, aby k obrane vlasti celý povstal. Major Mak zorganisoval napochytre
delostrelectvo, najviac zo študentov, sriaďovali sa dobrovoľnícke sbory honvédov, do
ktorých mužstvo zvlášte z Poľska a z Nemecka húfne prichádzalo. Proti Jelačičovi bola v
krátkom čase taká moc postavená, že tento musel ustúpiť a generáli Roth a Filipovič s
10.000 mužmi vyberaného vojska kapitulovať. K tomu pridružilo sa i nasledovavšie porazenie
Hurbanových dobrovoľníkov na Myjave. Noviny prinášaly zprávy, že i Viedeň s vojskom prešla
k revolúcii. Národní slovenskí mužovia z Liptova, z Turca, Zvolena a Novohradu opustili
svoje stanice a ten, kto nemohol odísť z Uhorska, hľadal v Tisovci záchranu. Ale už bol i Tisovec a s ním i Daxner a Francisci silne ohrožený. V stoličnom výbore 20. septembra v Rimavskej Sobote pod predsedníctvom hlavnéno župana a
vládneho komisára Karla Szentiványiho vydržiavanom, čítané bolo uzavretie peštianskeho
maďarského národného shromaždenia, že je neodvislosť krajiny následkom povstania srbského a
horvatského v nebezpečenstve. Uzavretie obsahovalo vyzvanie, aby, kto svoju vlasť, jej
slobodu a neodvislosť ľúbi, na jej záštitu povstal, a kto nechce, aby na Maďara biľag
chabosti udreli, aby sa chytil šable. Vyzvanie naplnilo prítomných nielen oduševnením, ale i fanatickou zúrivosťou.
Shromaždenie výboru uzavrelo, že žiadaný kontignent vojakov vystanoví, k tomu potrebné
prípravy naskutku porobí a i hneď povolilo vyplatiť z vojenskej kassy rekrútom 1000
zlatých. I hlavný župan Karol Szentiványi osvedčil sa, že gardu, bez ohľadu na svoj vek,
sám povedie. V takomto fanatickom rozochvení stoličný výbor pomýšľal teraz už i na potrestanie
Tisovca, Daxnera a Francisciho. Priatelia vedeli o tom, bo veď na ich hlavy boly už i odmeny po 50 zl. vypísané, ale
neľakali sa, ba 27. septembra urobili priateľskú vychádzku i na Polhoru k svojmu priateľovi
Morovi Kellnerovi, švagrovi Michala Hodžu, zčiastky na meniny, zčiastky poradiť sa o tom,
či shromaždenie ľudu dňa 1. októbra vydržiavať v Tisovci, a či v slobod. kráľ. meste
Brezne, kde viac bezpeky bolo pred zúrivosťou streštencov. Porada bola i o tom, ako brániť
Tisovec, keď naň stoličná exekúcia príde? I uzavreli, aby garda hnúšťanská pod kommandom
Francisciho a kokavská pod veliteľstvom Michala Bakulinyho Tisovcu v páde potreby
pospiechaly na pomoc. O invásii Hurbanovej do Nitry čítali a počuli síce, ale neznámy im
bol priebeh a výsledok vtrhnutia. Menovite neznali, že práve v tom čase, keď sa oni o
väčšej národnej manifestácii radili, výprava Hurbanova dokončila sa porážkou myjavskou a že
sú na Slovensku cele isolovaní. K tomu ešte i Viedeň buntovala. Kossuthovými emissármi a Fraňom Pulszkym vzbúrená aula a
ulica vo Viedni inscenovaly barrikádové pouličné boje a zavesenie ministra grófa Latoura na
lampu. Bán Jelačič, ponáhľajúc sa zachrániť revolúciou ohroženú Viedeň, opustil svoje
vojenské posície pri Stolnom Belehrade, ktoré hneď zatým zaujali maďarskí honvédi. Ale o všetkom tomto vtedy ešte neboli naši mladí národovci poučení. Dokazuje to
nasledujúci list Jána Francisciho z Hnúšti do Kokavy Michalovi Bakulinimu 29. septembra
písaný. List, pravopisom tej doby, zneje od slova do slova nasledovne a podáva nie jednu
tie časy charakterisujúcu črtu: „29-ho ráno o 9-tej. Krnavec donjesol chír z RSzécsa, že
medzi páni počuv, že kto Teba, mňa a Marka chití čím najskour, dostaňe 50 fl. Maj sa na
pozore. Bou som na Pouhore. V nedelu má bit zhromaždenia ludu v Brezne a bezmála počiatok.
Dobrovolníci naši zaujali Novuo Mesto zo strelbou, Nitra ticho, celá Nitranská sa im
pripojila, počnúc od Mijavi. Gerometa má im ísť v ústreti s 15.000. Na Tisovec možno že
príde exekúcia zas po tieto dňi. Drž chlapou na pohotove. Pre hadnagya Madarásza, počujem,
aj dvaja poslovia prišli od včera zo Soboti, abi nás chitau bezmála, ale je v Jágru. Ak
buďeš moucť, príďi na 2-hú popoludňí do Klenovca k Moravčíkovi, ak bi ten nebou doma, k
Moncolovi, abi som mohou s Ťebou hovoriť. Či prídeš, lebo nepríďeš, odpíš len tolko, že
áno, alebo „nie“. Major Ťi mi písau včera z RSzécsa, abi som dňes ráno o 7-mej bou v
RSzécsi, különnben vraj felsőbb rendeletek szerint fog velem eljárni = statarium. Ja som
list ten dňes o 7-mej dostau a do RSzécsu nešjou.“ — Podpisu na liste niet. Tento list stal sa Franciscimu osudným a pripravil ho bezmála o život. Francisci poslal
ho Bakulinimu zapečatený skrze expressa. Že list Bakulinimu do rúk prišiel, vidno z toho,
že sa v ten deň popoludní v Klenovci peší aj ustanovil, ale z neznámej príčiny Francisciho
tam nenašiel. Bakulini dopustil sa tej neopatrnosti, že nezničil listu, ktorý, počas
lapania Bakuliniho, dňa 15. oktobra medzi jeho písemnosťami najdený, slúži, k
predpokladaniam široko-ďaleko rozvetveného slovenského sprisahania. Z upotrebených výrazov
„v nedelu má biť zhromaždenia ludu v Brezňe a bezmála počiatok“, „dobrovolníci naši“, „drž
chlapou na pohotove“ zatvárali gemerskí inkvisítori, že je Francisci s Hurbanovými
dobrovoľníkmi vo vojenskom spojení, kdežto list upomína len na nevyhnutnosť sebaobrany a
podporovanie Tisovca, jestli by bol stoličnou exekúciou napadnutý. Pre sprotivenie nezákonitej rekrutačke predvolal Daxnera na inkvisíciu najsamprv
podžupan Gustáv Fáy. Priatelia radili mu síce, aby sa odstránil, ale on, považujúc, ako sám
píše, útek za zradu ním hájenej čistej veci, ostal v Tisovci. Stolica vyslala tedy na
zlapanie Daxnera a Francisciho komisára s pandúrmi. Títo šli 6. oktobra do Tisovca a
stretnúc z Tisovca večerom z Hnúšti vracajúceho sa Francisciho, zlapali ho a pojali ho
nazpät do Tisovca. Vystavené predstráže tisovské uvedomily o tom Daxnera hneď, ktorý
pomocou tisovskej gardy komisára a pandúrov v najväčšej tichosti odzbrojil, pod stráž
postavil, a týmto činom i Francisciho oslobodil. Zatým, 7. oktobra, sišlo sa tisovské meštianstvo do všeobecného shromaždenia, z ktorého
vyslaná bola k podžupanovi Fáymu deputácia, aby prenasledovanie a lapanie pokojných občanov
pristavil a prípadné žaloby proti Franciscimu a Daxnerovi riadnou cestou vyšetril.
Deputácia vrátila sa od podžupana s tou výpoveďou, že podžupan upotrebí celú moc stolice,
ba i súsedných, aby vzdorovanie Tisovca zlomil; a od kapitánov gardy že očakáva, že sa pred
svoju vrchnosť na predvolanie ustanovia. Spolu dal deputátom čestné slovo, že proti
Daxnerovi a Franciscimu nikto nedopustí sa nezákonitosti. Daxner a Francisci ustanovili sa tedy na predvolanie podžupana 10. oktobra v Plešvci. Na druhý deň podžupan dal oboch uväzniť; 17. oktobra priviezli do Plešivca uväzneného
Michala Bakuliniho; 19. oktobra vyše 40 takých mužov, ktorí boli považovaní za prednejších
národovcov slovenských, a uväznili ich. Obvinenie, i to je slovenský národovec, bolo
dostatočné, aby bol uväznený. Magistrát Gemerskej stolice ani si nevšimnul toho, že k takýmto a vôbec k nijakým
funkciam nemal už absolutne nijakej, ani formálnej, ani mravnej oprávnenosti. Krajina bola
v strašných konvulsiach. Kráľ Ferdinand vydal 3. oktobra manifest, ktorým, ohľadom na to,
že sa snem dal Kossuthovi a jeho spoločníkom k nezákonitostiam zachvátiť, ba viac svojich
nezákonitých uzavretí i exekoval, uhorský snem rozpustil a za kráľovského komisára pre
Uhorsko vymenoval bána Jelačiča s diktátorskou vojenskou mocou. V druhom odseku manifestu boly všetky nesankcionované uzavretia a nariadenia snemu za
neplatné a nezákonité vyhlásené; dľa štvrtého bola krajina vojenským zákonom podrobená,
následkom čoho vrchnostiam bolo zabránené akékoľvek stoličné, mestské alebo okresné
shromaždenia vydržiavať. V manifeste je i národná rovnoprávnosť pripomenutá; ohľadom tejto
bolo vypovedané, že rovné oprávnenie všetkých národností má byť nepretržite zabezpečené, a
tak že pomery medzi krajinami a národami pod korunou Ferdinandovou spojenými budú po porade
s ich zastupiteľmi zákonitou cestou sriadené. Manifest Ferdinandov kontrasignoval za
uhorského ministra-predsedu vymenovaný barón Adam Récsey, ale keď ho 7. oktobra v zasadnutí
snemu prečítali, vysmiali ho vyslanci Kossuthovej strany s franetickými, sarkastickými
poznámkami, vysloviac, že ho považujú za neplatný, Jelačiča za zradcu, odbojníka, že snem
ostane v permanencii cieľom záchrany vlasti, že vrchnosti majú všetky funkcie a práce ďalej
vykonávať, zasadnutia vydržiavať; kto by však rozkazy Jelačičove plnil, bude ako
vlastizradca súdený a pokutovaný. Nie div, keď v takýchto okolnostiach a v takejto nálade národného revolucionárneho snemu
i nezákonite existujúci magistrát Gemerskej stolice dopustil sa nezákonitostí a skutkov
politickej nemravnosti. Fiškusi a slúžnovci dostali úpravu viesť proti Franciscimu,
Daxnerovi a proti všetkým obvineným inkvisíciu, shľadávať dáta, čo, kde, ktorý v súkromnom
rozhovore povedal. Konkrétnymi žalobami boly: verejné vystúpenie Daxnerovo proti stoličnému
výboru, verejný protest proti rekrutácii, zoprenie sa Tisovanov proti rekrutácii,
ozbrojenie sa tisovskej gardy a rozširovanie Štúrovej proklamácie. Kossuthisti gemerskí
boli okrem toho i o tom presvedčení, že Daxner a Francisci sú s viedeňskou kamarillou a
Jelačičom v politickom a vojenskom spojení, že prechovávajú vlastizradné úmysly odtrhnúť
Slovensko od Uhorska a založiť ríšu Svätopluka. Inkvisícia bola od 11. oktobra do 2. novembra vedená. V priebehu vyšetrovania dokázalo
sa, že bývalý úradný chéf Francisciho, podžupan Gustáv Fáy, ktorý otvorenú, priamu, čistú
dušu Francisciho a Daxnera z osobného, častého obcovania poznal, dopustil sa mrzkej
špionáže. Muž tento prenajal si hnúšťanského katolíckeho učiteľa Antona Pleteníka, platiac
mu mesačne 20 zlatých, aby častejšie chodil medzi národovcov tisovských a vyskúmal, čo sa
tam robí, kto čo povie. Darmo ho upozorňoval stoličný vicefiškus Ján Molitoris, že je táto
nízka špionáža nepotrebná, keďže je národný idealismus Daxnera a Francisciho dostatočne
známy a keďže je cele vytvorené a ako nemožnosť ničím nedokázané, že by s Jelačičom alebo s
ktoroukoľvek vojenskou mocou v nejakom spojení stáli. K súdeniu obvinených národovcov stoličný výbor delegoval štatariálny súd. Jeho predsedom
bol Ladislav Bornemisza, členami ako assesori Ján Mumhard, Pavel Dapsy, Pavel Szonthag
tento jediný žije podnes, Ondrej Jánosdiák, stoličný hlavný fiškus Eduard Sziklay, hlavný
slúžny Julius Szontagh a prísažný okresu rimavsko-sobotského Jozef Faško. Ani z listín inkvisičných, ani zo zápisiek Daxnera, Francisciho a Bakuliniho nevysvitá,
že by sa títo „traja sokoli“ v žalári boli dozvedeli o tom, že štatariálny krvavý súd
nitriansky na smrť odsúdil Holubyho a Šuleka, a prvého 20-ho, druhého 26-ho oktobra v
Leopoldove obesiť dal. Ale predtucha prípadného odsúdenia na smrť už zaváňa z bôľne
melancholickej pieseňky Francisciho „Hoj, traja sokoli“, napísanej v tých okamženiach. Posledný výsluh obžalovaných bol 2. novembra a podobal sa viac dišpute dvoch sporiacich
stránok, ako obrane mužov žalovaných. Daxnerova obrana je jasným dôkazom jeho nezroneného
duševného heroismu. On v závierke svojej obrany predniesol nasledujúce: „Je to strašné
položenie! Mladý, na prahu života stojací muž následkom smutného pádu nútený je prosebne
obrátiť sa k sudcom, ktorí majú vyniesť nad životom a smrťou jeho rozhodujúci súd. A toto
je moje terajšie položenie. Vyznám úprimne, že by som nemal dosť sily zniesť toto všetko s
pokojným duchom, keby nežilo vo mne povedomie, že dosavádne moje úmysly a snahy boly v
úplnom súhlase so slobodou vlasti a šťastím mojich spoluobčanov. Od detinstva ustavične
cítil som nezavinené utrpenie Slovákov, a od toho času vystavil som si za cieľ života
dvíhať povedomie hodnosti pri tom biednom, zanedbanom ľude slovenskom, zlepšiť jeho
položenie, a nebol som nepriateľom Maďarov vtedy, keď som účinkoval v prospech svojich
slovenských bratov. Sloboda vždy bola mojou hlavnou zásadou, ale do najmenších častí. Chcel
som vždy dobre; bol som agitátorom medzi ľudom, ale nie buričom; neobetoval som sa zo
sebectva, ale k vôli pozdviženiu záujmu mojich slovenských spoluobčanov. Preto staň sa vôla
Tvoja.“ V písomnej obrane Francisciho, štatariálnemu sudu 3. novembra podanej, je viac
elegického tónu, ale teplá rodoláska vyznieva i z tejto. Francisci prosil v nej o milosť a
šetrenie pre svojho brata Karla. Štatariálni sudcovia vypovedali nad Franciscim, Daxnerom a Bakulinim ortieľ smrti ústne
pravdepodobne v dňoch od 4 — 6. novembra. Sám Francisci už nepamätal sa na deň a ani v
zápiskoch Daxnerových nie je deň vyhlásenia súdu poznačený. Ale Francisciho obrana,
štatariálnemu súdu písomne podaná, datovaná je 3. novembra; delegovaný súd, premenivší sa v
riadnu súdnu stolicu, vyniesol svoj premenený výrok dňa 7. novembra. Ústny výrok smrti
musel byť tedy v dňoch 4 — 6. novembra vyslovený, a že ho krvosudcovia opravdu i exekovať
chceli, na dôkaz toho v svojom samoživotopise Daxner sám udáva, že pre nich už i šibenice
stavali. Ale zachránil ich došlý chýr o bitke, ktorú Maďari proti Jelačičovi 30. oktobra
pri Švechate prehrali. Gemerskí, ta kommandovaní gardisti a honvédi, po svojom rozprášení
boli 3. novembra už v Plešivci a doniesli tú zprávu, že je Viedeň oslobodená, že Jelačič a
Windischgrätz tiahnu na Pešť, a že Jelačič sa strašne pomstí, jestli sa gemerským
národovcom krivda stane. Sudcovia nemali tedy smelosti exekovať svoj súd na svoju
zodpovednosť, a predložili záležitosť splnomocnenému revolucionárnemu komisárovi Karlovi
Szentiványimu, ktorého zakročením bol výrok smrti premenený. Eduard Sziklay, vtedajší stoličný hlavný fiškus a najzúrivejší inkvisítor, vypráva v
svojich „Pamätiach“, že menovite za Daxnera intervenoval bohatý a vplyvný advokát štitnícky
Ondrej Janko, žiadajúc sudcov, aby sa s exekovaním súdu neprenáhlili. Janko bol príbuzným
Daxnerovcov, ale i štatariálnych sudcov Pavla a Juliusa Szontagha, a títo, naplašení
porážkou švechatskou, boli radi, že mohli exekúciu pristaviť. Po vynesení výroku smrti
vypravili tedy nočnou hodinou plešivského kalvínskeho kňaza Samuela Szentpéteryho do
Sajó-Gemera ku Szentiványimu, aby za 24 hodiny neexekovaný, tedy dľa štatariálnych
pravidiel formálne už i tak neplatný výrok smrti zrušil. Po vypočutí Szentpéteryho
prechádzal sa vraj Szentiványi mlčky v svojej izbe do 3-tej po polnoci, neznajúc sa
rozhodnúť. Až nad ránom dal Szentpéterymu písmo na súd, aby proces preložili na riadnu
cestu. To stalo sa 7. novembra a sudcovia vyniesli pod číslom 376. nasledujúci, čas, okolnosti,
ľudí, politickú situáciu, názory znamenite charakterisujúci výrok: „V mimoriadnom zasadnutí stolicou zvlášte vyslaného súdu, vydržiavanom dňa 7. novembra
1848 v Plešivci pod predsedníctvom Ladislava Bornemiszu, v prítomnosti assessorov Jána
Mumharda, Pavla Dapsyho, Pavla Szontagha, verejného fiškusa Eduarda Sziklaya, hlavného
slúžneho Juliusa Szontagha, prísažného okresu rimavsko-sobotského Jozefa Fašku a Ondreja
Jánosdeáka, boly nasledujúce predmety horevzaté a pojednávané: 376. Eduard Sziklay,
stoličný hlavný fiškus a Julius Szontagh, hlavný slúžny, ako skrze vládneho komisára
vyslaní povereníci cieľom vyšetrenia búrenia a poburovania a zúčastnenia sa v týchto,
spáchaného skrze Štefana Daxnera, Jána Francisciho, Michala Bakuliniho, Karla Francisciho,
Daniela Lojku, Jozefa Hudeca a ich viacerých spoločníkov, podajúc zprávu po vykonanom
vyšetrovaní vysielajúcemu pánu vládnemu komisárovi, po odkázaní tejto do shromaždenia
stoličného výboru bol odtiaľ štatariálny súd tak vyslaný, že nakoľko by vyšetrené skutky
nemohly byť štatariálnemu súdu pridelené, aby táto súdna stolica hneď zasadla a predmet na
pretras vzala, následkom čoho po prečítaní písemností, keď jeden z hlavných vinníkov,
Štefan Daxner, pochádzajúci z privilegovanej triedy, ktorý ako taký mal nároky, aby pri
pojednávaní jeho záležitosti zákonité formy zachované boly, osvedčil sa, že nakoľko sa
dosavádne rozličné privilegia s jeho náhľadmi aj tak v ničom nesrovnávajú, žiada na základe
zásady rovnosti riešiť svoju záležitosť obídením všetkých formálností, tedy bez horevzatia
riadneho processu krátkou cestou, súčasne so záležitosťou svojich spoluobvinených,
následkom čoho bol tento súd vynesený: Z preukázaných nesčíselných listín, z výpovedí svedkov a zo samosoznania vysvitá a i
Štefan Daxner uznáva, že známu, medzi písmami pod 3 a bb) sa nachádzajúcu slovenskú
proklamáciu, ktorej účelom bolo nerozumný slovenský ľud proti druhej národnosti pobúriť, v
ktorej zvlášte tieto poburujúce slová: „aj nám statočným Slovanom bil zvon slobody, a keby
sme sa teraz jedine my nepozdvihli, zase by na nás páni prišli a s ich paliciami, korbáčmi
a ostrohami lámali a bili by naše telá a pichali by nás do zamdlenia. Často počujete veľké
sľuby svobody a uľavenia, ale je otázka, či ich pod troma rokmi neutratíte. Ale keď budú
obecné, stoličné a krajinské záležitosti v našej reči pojednávané, vtedy atď… páni a ich
náhončí urobili vašu reč hnusnou a v nej už nič iného nehlásali, len že narežú palice na
vás, kedy máte ísť na panštinu, kedy treba pred pánom veľkomožným hlavu po kolená skloniť a
klobúk sňať; nepočuli ste o Slovákovi iné, ako ty somár, huncút, ty sedliacke hovädo,
líhaj, priahaj atď. Týmto podobné, k povolaniu maďarskej národnosti namerené slová,
obsažené sú v proklamácii, ktorú obvinený v nesčíselných exemplároch rozšíril, ktorými mal
byť ľud proti maďarskej národnosti búrený a v smere panslavistickom vedený; z jeho
samosoznania vysvitá ďalej, že do odbojného, proti smeru zotrvávania Uhorska a proti
jednote bratských národov namereného shromaždenia nielen že sám išiel, ale do neho dľa
listu pod ii) pripojeného aj iných povolal, pokúsiac sa týmto listom v záujmoch slovenských
ľud i na iných stranách pobúriť, dľa listu pod tt) priloženého ešte i chlúbil sa s
pobúrením ľudu k tomuto účelu, nariadenie zákona pred ľudom s úmyslom búrenia úkladom
menoval, príchod zvláštneho, skrze neho „hodom bobroveckým“ menovaného dňa a na tú výpoveď
ľudu, že nežiada proti Horvatom, ale proti Maďarom bojovať, príchod určeného času s
radosťou pripomínal; z výpovedí svedkov pod 24, 25, 27, 29, zvlášte však z jeho vlastných
pod f, g, l, m) pripojených dobrovoľných výpovedí a z jeho pod O) nachádzajúceho sa
samosoznania a z osvedčenia pod n, b) pripojeného vysvitá ďalej, že on ľud tisovský častým,
ba takmer každodenným schôdzkam priúčal, v týchto najbližšími zákonami obdržané veľkolepé
slobody za nepomerné vyhlasoval, snažiac sa takýmto spôsobom vyvolať nespokojnosť ľudu a
vzkriesiť jeho prepiate požiadavky, svojich s jeho náhľadami zlého smeru spriatelených
spoločníkov dľa pod 37 pripojeného svedčenia dňa 27. septembra na poradu so zlým úmyslom
vypočítanú do Polhory odviedol, z čoho vyjdúc a do povahy berúc jeho a jeho spoločníkov
soznanie, nadovšetko však počiatok listu pod a) pripojeného, pri sostavovaní tych
okolností, že Hurbanov rabujúci húf túto krajinu už počas polhorskej porady bol načal, ba
už bolo i to rozšírené, že pre týchto zbojníkov sú v Baňskej Bystrici už i hospody
opatrené, v súsednom Brezne zmýšľaná schôdzka ľudu nemôže byť za zámer pokojný považovaná,
ale za zámer pripojenia sa k rabujúcemu nepriateľovi s väčšou silou; keď sa do povahy
vezme, že v otáznej polhorskej schôdzke v krajine búriaceho a pustošacieho Hurbanom zvaného
zbojníka, Hodžu a Hurbana oslavoval, ich napredovanie v pustošení s radosťou zvestoval,
svojich spoločníkov k pripojeniu sa k nim pripravoval, im dostatočnú zbraň a strelivo do
výhľadu postavil, že dľa pripomenutých pod 16, 17, 18, 19 a 22) uvedených výpovedí svedkov,
ako kapitán assentovanie gardy losovačkou, úkladnou, svojim desiatnikom danou úpravou tak
prekazil, aby losovanie i po jeho úradnom vyzvaní rázne odopreli; ale búril i proti
losovačke cieľom nováčenia, vyzvúc zoprieť sa brachiumu, ktoré pre odoprenie losovačky
prísť predpokladal, nielen svojich druhov, ale aj z iných obcí, že sa tedy vyššiemu
nariadeniu a zákonitej vrchnosti zrejme zoprel, z čoho nasledovalo, že pri prvej
vyskytnuvšej sa príležitosti, keď bol totižto on a jeho spoločník Ján Francisci chytený,
bol skrze ľud tisovský z rúk vrchnosti vyňatý a tak zoprenie sa vrchnosti prešlo v samom
prvom páde do skutkov. Naproti tomu, ačpráve obvinený tvrdí, že rozširovaním otáznej
slovenskej proklamácie a povolávaním svojich druhov do schôdzok nechcel iné docieliť, ako
to, aby sa skrze neho zásadne žiadaný vplyv ľudu šíril, poneváč sa toto všetko vtedy
robilo, keď vplyv ľudu bol už zákonom zabezpečený a tak toto jeho ospravedlnenie nielen že
nemôže byť do povahy vzaté, ba jeho vinu ešte obťažuje, lebo po vzbudení žiadostí ľudu
viedol ho k nezákonitým cestám a ciele nepriateľov vlasti snažil sa vtedy podporovať, keď
nielen podporovanie týchto, ale i neupotrebenie všetkých možných síl proti nim je hriechom
najväčším. Na základe všetkého tohto, poneváč obvinený z jednej čiastky búril v
panslavistickom smere, a k nepriateľovi vlasti v ľude sympatie, ba i náklonnosť k jeho
podporovaniu budil, s druhej strany tendenciósnym, zlým vysvetľovaním vyšších nariadení a
zákonov ukázal sa byť snaživým celý vidiek do zoprenia sa vrchnosti uviesť, nepovážiac
najsmutnejších následkov tejto snahy: ako taký odsudzuje sa na dvaročný a
tristošeťdesiatdňový žalár o samote, v páde potreby; cieľom zamedzenia úskoku, pri
upotrebení želiez, týždenne dva razy pôstom o chlebe a o vode zostrený; trovy, vyskytnuvšie
sa pri vyšetrovaní jeho zločinu a pri jeho odsúdení, má so svojím spoločníkom Jánom
Franciscim solidárne zaplatiť.“ Z listov druhého obžalovaného, Jána Francisciho, nachádzajúcich sa pri listinách pod
písmenami J, H, I, K a L) vysvitá, že on už počas navštevovania škôl pre ľud slovenský
utvorenie jednej mocnosti žiadal, k vykonaniu tohto svojho úmyslu svojich spoločníkov
slovami pohoršujúcimi a poburujúcimi vyzval a keď sa členom maďarskej spoločnosti stal, za
príčinu pred svojimi dôvernými spoločníkmi udal to, že to preto urobil, do pekla preto
vstúpil, lebo čerta chcel v jeho opravdivej bytnosti poznať. Že takouto cestou kráčajúc,
podľa listiny pod Z) pripojenej, je i teraz členom slovenskej, proti smeru a trvaniu
Uhorska, proti jednote bratských národov pracujúcej spoločnosti. Že podľa jeho pod bodom 2.
obsaženého samosoznania v takomto liptovskom shromaždení i toho roku prítomný bol a
prečítaním tam pojednávaných bodov na ňom spoluúčinkoval, že podľa svedčení pod e, f, g, l)
obsažených dna 27. septembra toho roku na porade v Polhore vydržiavanej nielen že sa
zúčastnil, ale tam na oslavu Štúra, Hurbana, Hodžu a Jelačiča, všetko to nepriateľov
vlasti, básne so stola rečnil, ich zdravstvoval, ich, menovite pobytu prvých v krajine sa
radoval, k pripojeniu sa k nim v týchto nebezpečných časoch, keď nielen pripojenie sa k
nepriateľovi, ale i neupotrebenie proti nemu všetkej moci je hriechom neodpustiteľným,
prítomných povzbudzoval, na takýto pád sa o strelivo postaral, ktorý jeho úmysel aj slová
jeho Michalovi Bakulínymu písaného, pod A) pripojenému listu, ktorými shromaždenie ľudu v
Brezne vydržiavať sa majúce ako počiatok veci pripomína, Hurbanových zbojníkov našimi
dobrovoľníkmi menuje, vpád Hurbana na Myjavu s radosťou pripomína, tým viacej dokazujú,
lebo dľa svedectva pod 37. obsaženého toto už pripomenuté shromaždenie a v ňom na 1.
oktober akoby vyznačená schôdzka ľudu, pri spolupovážení okolnosti a listu pod A)
pripojeného, úmysel pripojenia sa k Hurbanovi je zistený. Z výpovedí svedkov, nachodiacich
sa pod 16, 17, 18, 19, 20 a 22 a z jeho samosoznania pod písmenou d) vysvitá ďalej to, že
obvinený zväčšoval silu nepriateľa našu vlasť pustošiaceho pred pospolitým hnúšťanským, s
ním spojení stojacím ľudom, podnecujúc ho tým, že nepriateľ ide v záujme Slovákov, že podľa
svedectva pod 1/1) gardistom svojej stotiny povedal, že huncút by bol, kto by šiel, že dľa
soznania pod číslom 2 osvedčil sa, že radšej k rabujúcemu Hurbanovi sa pripojí, ako by sa
mal do svojej vlasti navrátiť, že dľa dobrovoľného vlastného soznania pod I) žiadal byť k
rabujúcemu Hurbanovi cieľom vyslovenia sympatie ako vyslanec vyslaný, že podľa svedectví
pod 16, 17, 18, 19, 20 a 22 a pod bodom 2 obsažených, cieľom zamedzenia exekúcie proti
Tisovcu pre odoprenie losovačky očakávanej sbieral pre Tisovanov pomoc nielen v svojej
stotine, ale tým cieľom vyzval i Michala Bakulínyho, aby i na Kokave podobné pokroky
porobil. Ohľadom listov pod F, G, H, I a K) na svoju obranu udáva síce, že ich písal v mladosti a
že sú nie vernými tlumočníkmi jeho terajšieho chladnokrvnejšieho smýšľania, že slovenská
spoločnosť Tatrín nemá toho smeru, že poradou pomenovaná schôdzka nebola popredku umluvená,
ale bola schôdzkou náhodnou, že o zlých úmysloch Hurbanových nič neznal, že list pod A)
mohol v rozhorčenosti a citlivosti písať a i pripojenie sa k Hurbanovi a netečnosť ku garde
v takomto stave vysloviť, konečne na podporovanie Tisovanov mohol v okamženiach rozochvenia
preto pomýšľať, lebo myslel, že na nich pôjde garda rimavsko-sobotská, a na Sobotu hneval
sa pre pomluvy na neho sypané; možné je tedy, že v hneve i na pomstu myslel. Pritom
všetkom, poneváč sa s cesty v mladistom veku vyznačenej nevrátil, ba i teraz je spravujúcim
údom slovenskej, proti maďarskej národnosti pracujúcej spoločnosti, skutky pochádzajúce z
veku mladistého môžu mu byť právne pripočítané; poneváč tedy naproti jeho tvrdeniu podľa
svedectva pod 37. polhorská schôdzka planého smeru a jej zámer boly už popredku
vyznačenými, na ktorej sa skutočne nielen zjavne búrilo, ale k pripojeniu sa k nepriateľovi
vlasti boly i prípravy porobené, poneváč vtedy cieľ Hurbanov a jeho vyhlásenie za
nepriateľa vlasti boly známymi, nielen že nemôže byť jeho horeudané ospravedlnenie do
povahy vzaté, ale v týchto nebezpečných časoch, keď je neodpustiteľnou povinnosťou každého
občana v záujme vlasti každú silu upotrebiť, v smysle listu pod A) pripojeného, antipatia
proti národnej garde sú zjavnými protivlasteneckými skutkami, a úmysel Tisovcu podporujúcu
moc sbierať nosí na sebe známku zjavného búrenia a povstania proti štátu. Na základe
všetkého tohoto, poneváč obžalovaný dokázal sa buričom proti maďarskej národnosti v záujme
panslavistickom, ochotným súc nepriateľov vlasti podporovať, s nimi sa spolčiť a i iných
mýlnym vysvetľovaním zdržiaval v záujme vlasti, ba čo viac v nich i sympatie k nepriateľom
vlasti budil, poneváč cieľom zamedzenia exekvovania vyšších nariadení a vrchnostenských
uzavretí i zbrannú silu shromaždiť zamýšľal, ako tedy proti štátu povstavší nebezpečný
burič za tieto zlé skutky odsudzuje sa na dvaročný a tristošesťdesiat dňový žalár o samote,
v páde potreby, cieľom zamedzenia úskoku s upotrebením želiez, zostrený týždenne dvojdňovým
pôstom o chlebe a o vode, pri odoprení požívania liehových nápojov; trovy vyšetrovania
svojho zločinu a odsúdenia má znášať so Štefanom Daxnerom, ktoré majú byť z jeho
terajšieho, alebo v budúcnosti nadobudnutého majetku zapravené. Tretí obžalovaný, Michal
Bakuliny ev. učiteľ, dľa svedectví pod 2, 3, 5, 6, 8, 9, 11, 13, 14, 15 a 16 sa
nachádzajúcich, ba i dľa soznania pod 2, odpísal vlastnou rukou básne k vraždeniu vôbec a k
vykynoženiu Maďarov podnecujúce v časoch slovenských, buričských, vlasť so všetkých strán
ohrožujúcich pohybov, ich obsah rozširoval v nádeji jeho splnenia sa, k ich odpisovaniu
vyzýval i druhých, Hurbana, zjavného nepriateľa vlasti, vyhlasoval vo veľkej spoločnosti za
svojho dobrého priateľa vtedy, keď sa tento do vlasti s vojenskou mocou vtrhnúť chystal,
pri tejto príležitosti vyzval viacerých k podporovaniu panslavistickej záležitosti; u neho
nájdené listy sú podnecujúceho a podporujúceho obsahu; poznajúc v nich smer zatratenia
hodný, ušiel, chcejúc záchranu najsť u zbojníka Hurbana, vtrhnuvšieho do vlasti s vojenskou
mocou. Ako tedy taký, ktorý nepriateľov vlasti podporoval a proti záujmom vlasti konal,
odsudzuje sa na dvaročný žalár v železách, zostrený týždenne dvojdňovým pôstom o chlebe a o
vode a odoprením požívania liehových nápojov.“ Potiaľto doslovne preložená, skrze Ondreja Jánošdeáka koncipovaná sentencia obsahuje
ešte posúdenie Karla Francisciho na polročný, Daniela Lojku na trimesačný, Pavla Ďurjana na
jednoročný, Jozefa Hudeca na dvaročný, Ladislava Rosiara na polročný, Štefana Dianišku na
jednomesačný, Ladislava Slabeja na polročný, Jána Zvaru na polročný, Ludvika Smika na
jednoročný, Samuela Brôta na jednomesačný, Samuela Medzibrodského na týždňový, Ladislava
Čipku na jednomesačný, Jána Vargu na polročný, Ľudovíta Reussa na dvatýždňový, Ľudovíta
Gála na štvrťročný, Samuela Vozára na dvatýždňový žalár. Národovci Jur Daxner, Sámuel
Reuss, Ondrej Chotváš, Adolf Reuss, August H. Škultéty a Daniel Gallay boli len na
pokarhanie odsúdení. Delegovaný súd fungoval ešte i 29. novembra. Pod predsedníctvom podžupana Gustáva Fáyho
súdili sudcovia Mikuláš Hubay, Jozef Szuhay a Ján Mumhardt v ten deň slovenských
študujúcich, rodákov tisovských Štefana Čecha a Samuela Rosiara. Štefana Čecha, za list skrze neho Michalovi Bakulinimu písaný, z ktorého dľa znenia
sentencie „vysvitá, že menovaný bol odhodlaný v úplnom usrozumení s hlavnými vinníkmi v
tisovskej veľkolepejšej vzbure a v zoprení sa proti stoličnej vrchnosti zúčasniť sa a
hriešnikov pred trestajúcim prútom pravdy ukryť, poneváč dľa vlastného soznania všetko toto
tajil a tak svoju „zatvrdilú zlosť tým viac preukázal,“ za tento jeho „hriešny skutok“
odsúdili ho títo sudcovia na „polročné rabstvo v železách, zostrené týždenne dvojdňovým
pôstom““. Samuela Rosiara, „ktorého schádzanie sa s hriešnikmi je nápadné“, posúdili na
pokarhanie. — Keby v týchto sentenciách nebolo toľko desnej tragiky, súdny čitateľ vyvolal by po ich
prečítaní: „ignotos fallit, notis est derisuiu“ (neobznámených zavádza, obznámených núti k
smiechu). Ale akože o smiechu hovoriť, keď tu išlo o životy, mladých na prachu žitia stojacích,
čestnej službe národnej posvätivších sa ideálnych mladíkov! Čestnosť a priamosť by boly požadovaly, aby títo krvežížniví sudcovia boli vyslovili:
„Súdime vás preto, bo máme vás v moci, bo ste Slováci a buričia už tým, že snažíte sa ľudu
slovenskému, vymáhaním mu národnej rovnoprávnosti, zabezpečiť voľnejší, svojský život.
Hegemonia, ktorú maďarstvu vymáhame, netrpí, aby sa v Uhorsku národnostné, samosprávne
celky utvorily; každý takýto pokus zdrúzgame bez milosrdenstva i zmárnením vašich a
všetkých životov, ktoré sa nám na tomto poli na odpor postavia.“ Že v takejto argumentácii niet morálky, rozumie sa samo sebou. A toto je smysel a význam processu plešivského. Cynické ignorovanie uhorského, materiálneho a formálneho práva so stránky plešivských
štatariálnych sudcov v tejto pravote je zrovna desné, deprimujúce a úžas vzbudzujúce.
Štatariálny súd oddal svoju nečestnú úlohu kata riadnemu súdu; tento vyniesol už ako taký
nový výrok, proti ktorému i appelláta mala miesta. Ale krvežižnivých táblabiróvov to
nemýlilo. Oni podržali svojou prvou inštanciou posúdených v Plešivci vo väzení do 15.
decembra a len keď Schlick maďarské revolucionárne vojsko pri Košiciach rozprášil a povstal
chýr, že Rožňavou na Plešivec tiahne, v obave, aby väzňov nevyslobodil, poslali uväzneného
Daxnera, Francisciho a Bakuliniho do Rimavskej Soboty, odtiaľ do Pešti, kde boli v
Neugebäude zavretí. Oslobodenie väzňov z Neugebäude počiatkom januára 1849 bolo pravým divom milostivého
riadenia Božieho. Keď Kossuth s tými, čo vládu usurpovali, pred Windischgrätcom do
Debrecína utekal a vydal rozkazy aj politických väzňov ta transportovať, bol našich
strážiaci profos večer 2. januára náhodou na návšteve a rozkaz doručený mu bol až vtedy,
keď všetci druhí väzňovia boli z Pešti už odvedení. Neznajúc, čo s nimi robiť, podržal ich
v Neugebäude, no to trvalo už za krátko. Pomáhal ich odtiaľ vyslobodiť Viliam Pauliny-Tóth,
ktorý ako honvéd dostal sa za Dunaj do Pápy. Keď cisárski zatlačili Maďarov k Budínu,
Paulyniho, honvédskeho kaprála, poslali s náradím vojenskej nemocnice, aby ju zachránili do
Pešti. Tam doznal sa o väznení „Troch Sokolov“, šiel k ním, a keď Windischgrätz do Pešti
vtiahnul, vykonal u platzkomandanta grófa Vrbnu ich prepustenie na slobodu. Naši „traja sokoli“ leteli odtiaľ hneď a zaraz k slovenským dobrovoľníkom Janečkovým k
Váhu. Smrti sa nebáli ani v Plešivci, ani v bitkách pri Acsi, Komárne a Leopoldove. * Nad súdom plešivským vynieslo najspravedlivejší súd riadenie Božie o krátky čas. Štefan Daxner stal sa podžupanom, Michal Bakulini slúžnym tej istej gemerskej stolice.
Franciscimu nebolo súdené úradovať v Gemeri, Radca námestnej rady, hlavný župan Liptovskej
stolice prišiel už len v pensii bývať do Gemera, do Veľkej Revúci, vychovávajúc na prvom
slovenskom gymnásiume svojich synov. Patronát vyvolil ho za hlavného dozorcu tejto školy a
on i tento úrad konal horlive, ochotne, obozretne, rázne a obetive. Do svojho rodiska, do Hnúšti, nepriťahovalo ho ani odtiaľto. Trpko mu bolo i mysleť na
to, že sa tam môže stretnúť s Gustávom Fáym, ktorého vrtkavá politika Viedne po
dualistickom vyrovnaní urobila hlavným županom Gemera-malohontu. A predsa by bol mal právo
dopriať si mravnej satisfakcie, aby ako bývalý hlavný župan Liptova stretol sa s týmto
svojím kollegom dľa úradu, ktorý bol hlavným faktorom jeho plešivského trýznenia. [1] V Slovenských Pohľadoch 1899, str. 129.
Július Botto
— literárny historik, prekladateľ, prozaik, historiograf Viac o autorovi.
106 Dejiny Matice Slovenskej. (1863 — 1875)
86 Slováci — vývin ich národného povedomia 1
66 Slováci — vývin ich národného povedomia 2
54 Jonáš Záborský. Nákres životopisný
50 Michal M. Hodža
25 Krátka historia Slovákov

References: súd

 súd 
 súd 
 súd 
 súd 
 súd 
 súd